b'\n_START_ARTICLE_\nBo\xc5\xbeo Te\xc5\xbeak\n_START_PARAGRAPH_\nBo\xc5\xbeo Te\xc5\xbeak (Vara\xc5\xbedin, 27. srpnja 1907. \xe2\x80\x93 Zagreb, 16. svibnja 1980.), hrvatski kemi\xc4\x8dar i organizator znanstvene informatike.\n_START_SECTION_\n\xc5\xbdivotopis\n_START_PARAGRAPH_\nDiplomirao kemiju na Tehni\xc4\x8dkom fakultetu Sveu\xc4\x8dili\xc5\xa1ta u Zagrebu 1930., doktorirao 1945. na Sveu\xc4\x8dili\xc5\xa1tu u Ljubljani. Usavr\xc5\xa1avao se na University of London, University College, the Sir William Ramsay Laboratories of Inorganic and Physical Chemistry kod prof. Donnana (1930-1931.). Radio je u vojnotehni\xc4\x8dkom zavodu Obili\xc4\x87evo kraj Kru\xc5\xa1evca, Srbija (1932-36.). U Zagrebu je radio kao in\xc5\xbeenjer Gradskoga poglavarstva (1937/38.) i u zagreba\xc4\x8dkoj Gradskoj plinari (1938/41.). Utemeljio je \xc5\xa0kolu za civilnu za\xc5\xa1titu u Zagrebu i bio njen upravitelj (1938-41.), a radio je i kao in\xc5\xbeenjer u Gradskom kemijskom laboratoriju u Zagrebu (1941./45.). Godine 1945. postaje docentom na Farmaceutskom fakultetu, a 1946. profesorom na PMF-u. Smatraju ga osniva\xc4\x8dem fizikalne kemije na Institutu "Ru\xc4\x91er Bo\xc5\xa1kovi\xc4\x87". Bio je glavni urednik \xc4\x8dasopisa "Croatica Chemica Acta", "Sveu\xc4\x8dili\xc5\xa1nog vjesnika", utemeljitelj i prvi urednik \xc4\x8dasopisa "Scientia Yugoslavica" i "Informatologia Yugoslavica". Potaknuo je osnivanje Referalnog centra Sveu\xc4\x8dili\xc5\xa1ta u Zagrebu i bio njegov upravitelj. Jedan je od osniva\xc4\x8da Internacionalne stalne izlo\xc5\xbebe publikacija (ISIP). Znanstveni radovi su mu s podru\xc4\x8dja anorganske koloidne kemije, stvaranja \xc4\x8dvrste faze iz elektrolitnih otopina, te fenomena precipitacije i koagulacije. U njegovu \xc4\x8dast Hrvatsko kemijsko dru\xc5\xa1tvo utemeljilo je Medalju "Bo\xc5\xbeo Te\xc5\xbeak"._NEWLINE_Velikim zaslugama hrvatsko-ameri\xc4\x8dkog kemi\xc4\x8dara Egona Matijevi\xc4\x87a Te\xc5\xbeakova \xc5\xa1kola koloidne kemije se je probila na me\xc4\x91unarodnom planu gdje je postala priznatom.'